Document ID: /fineweb-2-swissfilter-quality_10-filterrobots/filtered/02038.jsonl.gz/3210

Il Tribunal penal federal a Bellinzona ha interrut il process cunter quatter anteriurs funcziunaris da ballape. Ils accusads sajan tuts pli vegls che 65 onns e sajan per part malsauns – ha argumentà la dretgira. Perquai tutgan in pèr dals accusads tar la gruppa da risico en connex cun il coronavirus.
Tar ils accusads sa tracti da trais funcziunaris da ballape tudestgs ed in svizzer. Ad els vegn renfatschà cugliunaria. En il process vai per pajaments da plirs milliuns en connex cun la surdada dal campiunadi mundial da ballape 2006 en la Germania. Pervia dal coronavirus vegn il process uss spustà almain enfin ils 20 d'avrigl. Cunquai che il process surannescha dentant ils 27 d'avrigl è adina pli pac probabel ch'ì vegn anc tar ina sentenzia.